|  |  |  |
| --- | --- | --- |
| Majandus- ja Kommunikatsiooniministeerium | Teie | 03.04.2025 |
| info@mkm.ee | Meie | 21.04.2024 nr 4.2-17/3588-1 |

**Infokorje**

Vastame alljärgnevalt Teie kirjas toodud küsimustele punkthaaval:

1. Narva linn ei ole otseselt tegelenud *brownfield* alade kaardistamise või analüüsiga. Küll on linna territooriumil asuvad olemasolevad tööstusalad toodud ja analüüsitud nii kehtivas Narva linna tööstuspiirkonna linnaosa üldplaneeringus (AS Pöyry Entec, Narva Linnavolikogu 21.10.2010 nr 143) kui kehtivas linna üldplaneeringus (AS Entec Eesti, Narva Linnavolikogu 24.01.2013 nr 3). Samuti on olemasolevate tööstusalade arendamise vs uute alade loomise teemale keskendutud uues, Narva Linnavolikogu 21.03.2024 otsusega nr 15 vastu võetud Narva linna üldplaneeringus.

Linn on 2010. aastast tööstusalade arendamisel eelistanud juba kasutusel olvaid alasid, mida suure tööstuspärandiga Narvas on niigi juba hulgaliselt. Kahjuks on just riik samal ajal soosinud uute suurte tööstusalade rajamist looduslikule haljasmaale läbi riigiomandis olevate maaüksuste andmise tööstusparkidele. Samal ajal kui just suurte riigi äriühingute omandis on hulgaliselt ja iga päevaga aina vähem kasutuses olevaid, looduselt juba varasemalt äravõetud vanu tootmisalasid.

1. Ettevõtluseks sobilikud olemasolevad ja potentsiaalsed uued alad on analüüsitud ja näidatud kõigis eelnimetatud planeeringutes. Värskeim nägemus neist kajastub Narva Linnavolikogu 21.03.2024 otsusega nr 15 vastu võetud uues Narva linna üldplaneeringus, mis on kättesaadav üldplaneeringu [kodulehel](https://dge.ee/maps/Narva-linn/).

Erinevalt varasemate üldplaneeringute juhtotstarvete käsitlustest ei ole uues üldplaneeringus enam vaid tootmismaa juhtotstarvet. Kõrvuti tavapärase lähenemisega äri maa-aladega (B – äri-, teenindus-, kaubandus-

toitlustus-, büroo- või majutushoone ja äri eesmärgil kasutatava meelelahutus- , haridus-, sotsiaalhoolekande-, teadus- , tervishoiu-, puhke- või spordihoone ning neid teenindavate rajatiste maa-alad ning muu toetava maakasutuse juhtotstarbega maa-alad) oleme tootmisaladel suurema paindlikkuse huvides tänapäeva ettevõtluses ette näinud ühendatud äri ja tootmise maa-alad (B/T – kaubandus-, teenindus-, toitlustus-, büroo-, tootmis- ja tööstushoone ning laohoone, sh hulgikaubandushoone ja neid teenindavate rajatiste maa-alad) ning samuti eraldi täiesti uue juhtotstarbena taastuvenergeetika tootmise maa-alad (TE). Samuti sisaldab ettevõtlusega tegelemise võimalust keskusaladel uued segahoonestusega maa-alad (S – korterelamu-, äri-, ühiskondlike hoonete ning neid teenindavate rajatiste maa-alad) kus erinevad funktsioonid võivad olla ühes või erinevates hoonetes ning oluline on funktsioonide omavaheline sünergia.

1. Hetkel on käsil uue üldplaneeringu heakskiitmismenetlus ning sellega seoses on võimalikud veel mõningased muudatused planeeringu materjalides. Palutud digitaalsed joonisekihid esitame Teile esimesel võimalusel.

Lugupidamisega

/allkirjastatud digitaalselt/

Peeter Tambu

peaarhitekt (direktori asetäitja) direktori ülesannetes